Toimintamalli perheiden läheisverkostojen selvittämiseen Viertolan vastaanottokodissa
Rissanen, Minna (2014)
Rissanen_Minna.pdf (526.3Kt)
http://urn.fi/URN:NBN:fi:amk-2014121019317
Vuoden 2008 alusta voimaan tulleen lastensuojelulain myötä lapsen sukulaisten ja muiden läheisten rooli lapsen tukemisessa on vahvistunut. Tämän vuoksi lastensuojelun asiakkuudessa olevien perheiden läheisverkostojen selvittäminen on tärkeää.
Opinnäytetyön tarkoituksena oli saada Viertolan vastaanottokodin käyttöön toimintamalli läheisverkostojen selvittämiseen. Strukturoidun toimintamallin käyttö selkeyttää ja yhdenmukaistaa läheisverkostojen selvittämistä ja näin asiakasperheiden läheisverkostot tulee tietoon entistä paremmin. Tarkoituksena on tätä kautta saada läheisverkostot mukaan tukemaan perheitä ja näin lisätä perheiden hyvinvointia. Selkeä ja yhdenmukainen toimintamalli hyödyttää sekä työntekijöitä että asiakasperheitä.
Opinnäytetyön ensimmäisessä vaiheessa selvitettiin, millä tavalla asiakasperheiden läheisverkostot tulisi kartoittaa ja luotiin toimintamalli. Tämän jälkeen toimintamalli otettiin käyttöön Viertolan vastaanottokodissa. Tarkoitus oli testata mallin toimivuutta käytännössä sekä juurruttaa mallin käyttö osaksi Viertolan vastaanottokodissa tehtävää lastensuojelun arviointi- ja selvittelytyötä.
Opinnäytetyö toteutettiin toimintatutkimuksena. Aineistonkeruumenetelminä käytettiin havainnointia ja haastattelua. Havainnoinnin ja haastattelujen tarkoituksena oli saada tietoa toimintamallin toimivuudesta ja käyttäjäkokemuksista.
Toimintamalli asiakkaiden läheisverkostojen selvittämiseen osoittautui toimivaksi. Mallia käytettäessä asiakkaiden läheisverkostot tuli selvitettyä aikaisempaa paremmin ja läheisverkostoon kuuluvia tavattiin entistä enemmän. Toimintamallin käytössä saatiin tehtyä konkreettisia suunnitelmia siitä, millä tavalla läheisverkostot voivat tukea perhettä.
Läheisverkostoja kartoitettaessa on tärkeää luoda asiakkaisiin toimiva ja vuorovaikutuksellinen suhde. Opinnäytetyössä tuli esille läheisverkostojen niukkuus lastensuojelun asiakasperheissä. Läheisverkostoja selvitettäessä tulisi vielä aiempaa enemmän miettiä perheiden kanssa sitä, kuka voisi olla perheen tukena ja millä tavalla.
Asiasanat: lastensuojelu (ysa), perhetyö (ysa), verkostotyö (ysa), läheisverkostot